A tous ceulx qui verront ces présentes lettres, Durand Baudreul, bourgeois de Saint-Père-le-Moustier, garde du scel du roy nostre sire en la prévosté dudit lieu, salut. Sçavoir faisons que pardevant Hugues Mercier, clerc, notaire et tabellion juré du roy nostre sire soubz ledit scel, auquel quant à ce nous avons commis nostre pouvoir, fut présent en l’hostel de Béthéem près Clamecy hault et puissant prince et mon trez redoubté seigneur monseigneur Charles comte de Nevers et de Rethel, baron de Donzy, lequel s’offrit faire hommaige lige et le serment de féaulté de sadite baronnie de Donzy à reverend père en Dieu monseigneur messire Pierre de Longueil, évesque d’Aucerre; illec présent, lequel révérend avant ce qu’il reçut mondit sieur le comte audit hommaige, lui dit qu’il estoit prest de le recevoir audit hommaige, par protestation expresse faicte par ledit révérend avant tout œuvre, et par mondit sieur le comte gracieusement reçue et accordée que en faisant ledit hommaige oudict hostel de Béthléem, il ne préjudiciast aucunement pour le présent, ne en temps advenir à icelui révérend, ne à ses successeurs, evesques d’Aucerre, ne aux droiz, prérogatives et prééminençes de sondict évesché; mesmement veu et considéré que led. révérend estoit venu d’Auxerre audit lieu de Béthléem veoir et visiter et faire révérence à mondict seigneur le conte, qui nouvellement estoit retourné en son pays de Donziois, de la compagnie du roy après la recouvrance faite du duchié de Normendie; et aussi que mondict seigneur le conte devoit et estoit tenu faire foy et hommaige de sadite baronnie de Donzy à icelui révérend, en son chastel de Varzy, duquel estoit tenue et mouvante en fief ladite baronnie de Donzy. Et après ladite protestation faite, reçue et accordée par l’une et l’aultre desdites parties, comme dit est, ledict révérend receut mondit sieur le conte audit hommaige lige comme homme et vassal de sondict eveschié, à cause de sondict chastel de Varzy, en baisant icelui révérend à la bouche, comme il est accoustumé de faire en tel cas, saufve son droit et celui d’aultruy; et a enjoint ledict révérend à mondict sieur le conte que dedans temps dû il lui baille ou face bailler le dénombrement et déclaration du fief de ladite baronnie de Donzy. Et à ce faire estoient présens révérend père en Dieu frère Arnoul, evesque de Bethléem, messire Claude de Beauvoir, seigneur de Chasteluz, Jehan de la Riviere, seigneur de Champlemis et bailly de Nivernois, chevalier, Pierre des Barres escuyer, conseiller et chambellan de mondict sieur le conte, Guy Bourgoin, Guillaume Dangueul ses maistres d’hostel, Pierre le Goujat esleu de Nevers pour le roy nostre sire, maistre Blaise Tribolé licentié en loix, et maistre Pierre Garnier secretaire de mondit sieur le conte, pour ce appellez et requis en tesmoignage de vérité. En tesmoin de ce nous garde dessus nommé avons scellé ces présentes du scel de ladite prévosté. Donné le vingt et uniesme jour du moys de septembre l’an de grace mil quatre cens et cinquante. Ainsi signé: H. Mercier.